आज विज्ञान और तकनीक जितना आगे हैं कि इससे भी कड़ा जवाब दिया जा सकता है। लेकिन यह जवाब देने के लिए सच और सौन्दर्य की समझ होनी चाहिए। अगर मैं कहूँ कि ग्लोबल दुनिया ने लोगों की कुंठाओं को ग्लोबल कर दिया है तो गलत नहीं होगा। लोग पहले सौन्दर्य को अपने समाज की सीमाओं के भीतर देखते थे लेकिन अब उनके सौन्दर्य का मापदंड बदल गया है। यह कुंठा इतने गहरे घर कर गई है कि लड़के भी तमाम प्रोटीन प्रोडक्ट आजमाते रहते हैं और लम्बाई बढ़ाने वाली दवाओं का शिकार भी हो जाते है। कुछ ही दिन पहले कद बढ़ाने की गलत दवा का ओवरडोज लेने से एक बच्चे की मौत हो गई थी। विवाह के लिए जिंदा, व्यक्ति-संपन्न लड़की-लड़का नहीं, एक मॉडल चाहिए। वैसा जैसा विज्ञापनों में आता है। चूँकि हमारे यहाँ अभी लड़कियों को चुनाव की आजादी नहीं है, लड़कों को ही वधू पसंद या नापसंद करने की आजादी है, इसलिए लड़के विवाह के विज्ञापनों में अपने लिए एक मॉडल, जिसकी एक निश्चित लम्बाई, वजन और रंग-रूप होता है, ढूँढ़ते रहते हैं। इसी प्रक्रिया में अनगिनत सामान्य लड़कियों के अपमान का लम्बा सिलसिला लिखा जाता है, उनके तमाम गुण बाजार द्वारा नियत मापदंड के आगे फीके साबित होते हैं।